A Bizottság 852/2003/EK rendelete
(2003. május 16.)
a marha- és borjúhúságazatbeli behozatali és kiviteli engedélyekre vonatkozó alkalmazási szabályokról szóló 1445/95/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2345/2001/EK bizottsági rendelettel [1] módosított, a marha- és borjúhús piacának közös szervezéséről szóló 1999. május 17-i tanácsi rendeletre [2], és különösen annak 29. cikke (2) bekezdésére,
mivel:
(1) Az 1254/1999/EK rendelet 29. cikke értelmében az 1. cikk (1) bekezdésének a) és b) pontjában felsorolt termékek Közösségből történő kivitele kiviteli engedély bemutatásához kötött.
(2) A további engedmények elfogadásáról szóló tárgyalások, amelyeket az Európai Közösségek és a közép- és kelet-európai társult országok között létrejött Európa-megállapodások keretében tartottak, különösen a marha- és borjúhús piacának közös szervezésével érintett termékek kereskedelmének liberalizálását célozta meg.
(3) A fenti tárgyalások során megegyeztek abban, hogy ezen engedményekből történő részesedéshez az e megállapodásokban szereplő, és a Közösség területéről ezekbe az országokba kivitt marha- és borjútermékeket a kiviteli engedély hitelesített másolatával kell kísérni, melyet a "visszatérítés nélkül" záradékkal láttak el. Ebben az összefüggésben rendelkezéseket kell hozni annak érdekében, hogy a tagállamok az érdekelt félnek kérésre egyszerűsített eljárásban ki tudják adni az 1254/1999/EK rendeletben szereplő termékekre vonatkozó kiviteli engedélyeket, mely termékekre jelenleg nem kell engedély, és amelyeket a közép- és kelet-európai társult országokba szeretnének exportálni.
(4) Mivel a fent említett engedélyek célja csak annyi, hogy igazolják azt, hogy a kivitt termékek után nem járt export-visszatérítés, ezeknek az engedélyeknek a kiadása nem tartozik az 1254/1999/EK rendelet 29. cikke (1) bekezdésének negyedik albekezdése alá, mely szerint a kiviteli engedélyek kiadása vámbiztosíték nyújtásához kötött, ami azt biztosítja, hogy a termékeket az engedély érvényessége alatt exportálják. Az érthetőség érdekében meg kell határozni, hogy a legutóbb a 325/2003/EK rendelettel [3] módosított, a mezőgazdasági termékekre vonatkozó behozatali és kiviteli engedélyek és előzetes rögzítési igazolások rendszerének alkalmazására kialakított részletes közös szabályok megállapításáról szóló, 2000. június 9-i 1291/2000/EK bizottsági rendelet [4] 15. cikkének (2) bekezdése ezekre az engedélyekre nem vonatkozik.
(5) A legutóbb a 118/2003/EK rendelettel [5] módosított 1445/95/EK bizottsági rendeletet [6] ennek megfelelően módosítani kell.
(6) Az e rendeletben szereplő intézkedések összhangban vannak a Marha- és Borjúhúspiaci Irányítóbizottság véleményével,
ELFOGADTA EZT A RENDELETET:
1. cikk
Az 1445/95/EK rendelet a következő 7a. cikkel egészül ki:
"7a. cikk
1. Az érdekelt fél kérelmére a tagállam késedelem nélkül kiállítja a 02061091, 02061099, 02062100, 02062200, 02062999, 02109959 és az ex15020090 KN-kód alá tartozó marha- és borjúhús termékekre vonatkozó kiviteli engedélyeket, amely termékeket a közép- és kelet-európai társult országokba szándékoznak exportálni.
2. Ezen engedélyeknek az érvényességi ideje 60 nap, és a 20. rovatban a "visszatérítés nélkül" meghatározást kell tartalmazniuk.
3. A 8. cikk (3) bekezdése ellenére ezeknek az engedélyeknek a 16. rovatban a 8 számjegyű KN-kódot kell tartalmazniuk.
4. A 9. és a 13. cikket az e cikk alapján kiadott engedélyekre nem kell alkalmazni.
5. Az 1291/2000/EK rendelet 15. cikke (2) bekezdése nem vonatkozik az (1) bekezdésben szereplő engedélyekre."
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. május 16-án.